Pakistan–Türkiyə münasibətləri

Pakistan–Türkiyə münasibətləri — Pakistan İslam Respublikası və Türkiyə Respublikası arasındakı mövcud ikitərəfli münasibətlər.

Pakistan dövləti Ankara şəhərində səfirlik, İstanbulda baş konsulluq və İzmirdə fəxri konsulluq səviyyəsində təmsil olunur. Eyni zamanda Türkiyə dövləti də İslamabad şəhərində səfirlik, Kəraçi şəhərində baş konsulluq, Lahor, Pişəvər, Sialkot və Feysəlabad şəhərində fəxri konsulluq səviyyəsində təmsil olunur. 2016-cı ildə imzalanmış birgə kommunikeyə əsasən Pakistan və Türkiyə ikitərəfli əlaqələrini strateji tərəfdaşlıq səviyyəsinə yüksəltmək barədə razılıq əldə etmişdir.

Tərəflər arasındakı əlaqələr hər iki dövlət müstəqillik əldə etməzdən əvvəlki tarixə gedib çıxır. Belə ki, hələ Türkiyə İstiqlaliyyət müharibəsi zamanı Britaniya Hindistanının şimal-qərb bölgəsində yaşayan müsəlmanlar türklərə maliyyə yardımı göndərmişdir. Pakistan və Türkiyə dərin mədəni, tarixi və hərbi əlaqələrə malikdir. Hal-hazırda bu əlaqələr iqtisadi sahələrdə də inkişaf etməkdədir. Türkiyə hökuməti Pakistanın Kəşmir məsələsindəki mövqeyini dəstəkləyir. Türkiyə, həmçinin Pakistanın Nüvə Təchizatçıları Qrupuna üzvlüyünü də dəstəkləyir.

Türkiyə Prezidenti Rəcəb Tayyib Ərdoğan Pakistan Parlamenti olan Milli Assambleyanı üç dəfə ziyarət etmiş ilk xarici dövlət başçısıdır. 2016-cı ilə olan məlumata əsasən Ərdoğan indiyə qədər Pakistana 7 dəfə ziyarət etmişdir. Pakistan və Türkiyə Hərbi Hava Qüvvələri arasında imzalanmış müqaviləyə əsasən Pakistan tərəfi öz istehsalı olan 52 ədəd Super Mushshak təlim təyyarələri ilə təchiz edəcək. Bu təyyarələrin türk pilotların əsas təlim təyyarəsi olacağı gözlənilir.

İki dövlət arasında imzalanmış azad ticarət müqaviləsinə əsasən tərəflər arasındakı ticari əlaqələr 2020-ci ilə qədər 10 milyard ABŞ dolları həcmində olacaq. Pakistan və Türkiyə arasındakı hərbi əlaqələrə hər iki ölkənin Hərbi Dəniz qüvvələri arasında baş tutmuş təlimləri də misal göstərmək olar. Pakistan Kipr və Qarabağ kimi vacib məsələlərdə Türkiyənin mövqeyini dəstəkləyir. Pakistan Ermənistanın dövlət müstəqilliyini tanımayan yeganə BMT üzvüdür və bu ölkə ilə diplomatik əlaqələri yoxdur. Türkiyə də Kəşmir məsələsində Pakistanın tutduğu mövqeni dəstəkləyir və Hindistanın nəzarəti altında olan Kəşmir bölgəsində müsəlman əhalinin hüquqlarının tapdalandığını bəyan edir. Ümumilikdə, hər iki ölkə arasında müdafiə və diplomatiya sahəsində olduğu kimi iqtisadi münasibətlər də hər il inkişaf etməkdədir.

 Həmçinin bax 
 Pakistan
 Türkiyə

 İstinadlar 

 Xarici keçidlər 
 Turkey-Pakistan Security Relations since the 1950s

Kateqoriya:Pakistanın ikitərəfli əlaqələri
Kateqoriya:Türkiyənin ikitərəfli əlaqələri